Skillet mellom produksjonen i Hedehusene og det opprinnelige lokalet er etter hvert blitt mer formalisert. Baldersbrønde Bryggeri A/S ble etablert i 2008, og det ble lansert en ny serie spesialøl med bred appell og til lavere priser under varemerket Balder, en slags mikrobryggeri light. Flere års underskudd munnet i februar 2010 ut i en avtale der kapital ble sprøytet inn i selskapet, mens Anders Kissmeyer fratrådte som bryggeridirektør og gikk over i en mer konsulentpreget rolle. For øvrig markedsføres også en rekke forskjellige øl under Kissmeyers navn som er produsert ved forskjellige bryggerier verden over.